Potaknut valom ubojstava, tportalov komentator analizira kakvo smo to društvo ako je gotovo svaki junak crnih kronika bio 'drag i miran čovjek'. Hrvatski zlostavljač u pravilu doma ima arsenal, uniformu i vojnu prošlost. Ili, ako je zbilja važan, čak i vlastita lovišta. Zlostavljanje je svuda, zaključuje. Ako ste žrtva, izvucite se odmah. Ako ste zlostavljač, hitno prestanite. Ako ste susjed, prestanite se praviti ludi. Ako ste institucija, reagirajte

Nema nijednog ubojstva u Hrvatskoj, a da se ne nađe susjed koji će reći da je ubojica bio drag i miran čovjek. Eto, za Riječanina koji je izrešetao rapskog psihijatra susjed kaže: 'Ništa loše se ne može reći za njega. Nikad nije bio naprasit, niti u bilo kakvom psihički teškom stanju ili ne daj bože rastrojstvu. Zaista je svima ostao u sjećanju kao ugodan čovjek.' Ugodan čovjek imao je doma kalašnjikov, a supruga je morala pobjeći od njega jer ju je maltretirao.

Nakon nedavnog ubojstva u Đurđevcu susjedi su, čitam na portalu, 'šokirani jer je riječ o mirnom, kulturnom i vrijednom čovjeku koji se nikada ni s kim nije posvadio'. Jedan je čak uvjeren da je policija uhitila krivoga: 'To ne može biti on. Dobro ga poznajem, od njega sam kupovao vino.' U zagrebačkom naselju Špansko djelatnik MORH-a ubio je svoju ženu i malo dijete, ranio punicu i potom se bacio sa zgrade. 'Često je šetao, često u uniformi, miran je, nikad nisam očekivao da će se to dogoditi', rekao je za medije jedan od njegovih susjeda. Bio je i u Hrgovićima jedan ubojica koga su susjedi opisali kao 'dobrog i mirnog mladića koji bi uvijek pristojno pozdravio'.